b'\n_START_ARTICLE_\nUnits per Avan\xc3\xa7ar\n_START_SECTION_\nDeclaraci\xc3\xb3 fundacional\n_START_PARAGRAPH_\nEl 19 de juny de 2017 es presentava, al Col\xc2\xb7legi de Periodistes de Catalunya, la Declaraci\xc3\xb3 Fundacional d\'Units per Avan\xc3\xa7ar. El partit es proposava recollir la millor tradici\xc3\xb3 del catalanisme, del centre pol\xc3\xadtic, del federalisme europeu i del pensament humanista socialcristi\xc3\xa0. El professor Carlos Losada va ser el portaveu del grup promotor i va presentar la declaraci\xc3\xb3 que firmaven, entre altres, l\xe2\x80\x99hist\xc3\xb2ric sindicalista de la USOC Josep Barcel\xc3\xb3, les ex diputades al Congr\xc3\xa9s dels Diputats Conxita Tarruella i Montse Surroca, o el cirurgi\xc3\xa0 de la Vall d\xe2\x80\x99Hebron Joan-Pere Barret, entre altres.\n_START_SECTION_\nConvenci\xc3\xb3 fundacional\n_START_PARAGRAPH_\nEl 21 d\xe2\x80\x99octubre de 2017, Units per Avan\xc3\xa7ar, celebrava la seva primera Convenci\xc3\xb3 Nacional amb car\xc3\xa0cter fundacional on es va escollir el primer Comit\xc3\xa8 Directiu liderat per Oriol Molins com a President, Ignasi Rafel com a Vicepresident i Jordi Cerezuela com a Secretari d\xe2\x80\x99Organitzaci\xc3\xb3. Tamb\xc3\xa9 va ser elegit un Comit\xc3\xa8 de Garanties que ha de vetllar pel compliment dels Estatuts del partit. En aquesta convenci\xc3\xb3 es va aprovar una pon\xc3\xa8ncia pol\xc3\xadtica que defineix tots els conceptes ideol\xc3\xb2gics del partit, un codi \xc3\xa8tic de bones pr\xc3\xa0ctiques i una resoluci\xc3\xb3 pol\xc3\xadtica en defensa d\xe2\x80\x99un millor encaix entre Catalunya i Espanya.\n_START_SECTION_\nDesplegament territorial\n_START_PARAGRAPH_\nEl partit ha comen\xc3\xa7at a implantar-se a nivell territorial i ja disposa de regidors que en els \xc3\xbaltims temps havien quedat com a independents despr\xc3\xa9s de la dissoluci\xc3\xb3 de CiU i de l\'extingida UDC. El primer cas ha estat el del conseller de Tarragona, Josep Maria Prats, que va constituir el grup municipal d\'Units per Avan\xc3\xa7ar en el Consell Plenari del mes de juliol de 2017.\n_START_SECTION_\nAlian\xc3\xa7a pel Seny i pel Catalanisme\n_START_PARAGRAPH_\nEl 8 de novembre de 2017 es va fer p\xc3\xbablica una alian\xc3\xa7a temporal entre Units per Avan\xc3\xa7ar i el Partit dels Socialistes de Catalunya de cara a les eleccions al Parlament de Catalunya de 2017, del 21 de desembre. L\'alian\xc3\xa7a es va batejar amb el nom de "Alian\xc3\xa7a pel seny i pel catalanisme". En la compareixen\xc3\xa7a p\xc3\xbablica es va anunciar que Ramon Espadaler s\'incorporaria com a n\xc3\xbamero tres a la llista del PSC per Barcelona. El resultat electoral del 21 de desembre va portar a Units per Avan\xc3\xa7ar a obtenir un diputat, Ramon Espadaler, dels 17 que va aconseguir la candidatura.'